Thisted Brandvæsen blev onsdag morgen kaldt ud til brand på Vestervig Skole i Thy.

Der var mere røg, end der var ild, da Thisted Brandvæsen onsdag morgen blev kaldt ud til Vestervig Skole i Vestervig vest for Hurup. Nogle olievædede klude var selvantændt og omkring en tredjedel af skolen var blevet fyldt med røg. - Det var heldigvis kun kludene og så et plastic-vindue lige ved siden af, der var brændt og ellers var der røg på skolen, fortæller indsatsleder ved Thisted Brandvæsen Lars Bjørndal. Der er påskeferie, så der var ingen skolebørn på skolen. Derfor var brandvæsnets arbejde også begrænset til at lufte godt ud i den afdeling, der havde fået røg. - Så der er helt sikkert undervisning på tirsdag, beroliger Lars Bjørndal. I skolefritidsordningen ved skolen var der få børn. Ingen af dem blev dog berørt af branden. I stedet fik de sig en sjælden oplevelse. - De fik lov at komme ind og brand brandbilerne indefra og fik lov at sprøjte med lidt vand, så det er jo rart at kunne give dem en god oplevelse, når der ikke var ret meget ild at slukke, siger indsatslederen.